text: And, ris a la mande og en livredder
  18 december 2013 kl. 18.52
  Røde Kors i Sønderborg Kommune har i år en noget utraditionel, men livreddende gave med i julepakken.
  Familier der får en julepakke fra Røde Kors i Broager, Gråsted, Guderup, Vester Sottrup og Sønderborg får i år en røgalarm sammen med ris a la manden. Det er Sønderborg Brand & Redning der har sponsoreret den ekstra gave.
  - Med røgalarmen i pakkerne ønsker vi at ramme en målgruppe, som ikke nødvendigvis bruger penge på røgalarmer i deres hjem. Vores mål er at få brandsikkerheden helt i top hos alle borgere i kommunen, uanset om man er ung eller gammel, rig eller fattig, siger viceberedskabsinspektør Anders Nielsen fra Sønderborg Brand & Redning i en pressemeddelelse.
  